Wukuda, March 29
Sɛ ɛba mpo sɛ obi di mfomso ansa na n’ani aba ne ho so a, mo a moyɛ Kristofo a mo ho akokwaw no, mommɔ mmɔden nnye onipa a ɔte saa no nsi yiye odwo honhom mu.
Sɛ wowɔ ayamye a, wubetumi adi Yehowa nokware kan na woadi afoforo nso nokware. Nhwɛso bi ni. Ebia wowɔ adanse a ɛkyerɛ sɛ onua bi ayɛ bɔne a emu yɛ duru. Sɛ ɔyɛ w’adamfo paa anaa wo busuani a, ebia wopɛ sɛ wokɔ so di no nokware. Wunim nso sɛ ɛho hia paa sɛ wudi Yehowa nokware. Enti tie Yehowa, nanso wo ne wo nua no nni no ayamye mu. Ka kyerɛ no sɛ ɔnkɔ asafo mu mpanyimfo hɔ nkɔhwehwɛ mmoa, na ma onhu sɛ ɛsɛ sɛ ɔyɛ no ntɛm. Sɛ wanyɛ saa a, ɛnde ɛsɛ sɛ wo ara woka kyerɛ asafo mu mpanyimfo no. Sɛ woyɛ saa a, na woredi Yehowa nokware. Bere koro no ara na wo ne wo nua no redi no ayamye so, efisɛ asafo mu mpanyimfo no betumi aboa no ma ɔne Yehowa ntam asan ayɛ papa bio. Wɔbɛteɛ ne so wɔ odwo mu.—Lev. 5:1. w16.02 4:14
Yawda, March 30
Munhu nnipa ko a ɛsɛ sɛ moyɛ wɔ abrabɔ kronkron ne onyamesom pa mu.
“Onyamesom pa” fa nneɛma a woyɛ wɔ asafo no mu ho. Ebi ne asafo nhyiam ne asɛnka a wobɛkɔ. Ebi nso ne nneɛma a woyɛ a afoforo nhu te sɛ mpae a wobɔ ne Bible a w’ankasa wusua. Obi a wahyira ne ho so ama Yehowa rennya adwene sɛ saa nneɛma no yɛ adesoa. Obenya adwene a Ɔhene Dawid nyae no bi. Dawid kae sɛ: “Nea mepɛ ne sɛ mɛyɛ w’apɛde, O me Nyankopɔn, na wo mmara wɔ me koma mu.” (Dw. 40:8) Sɛ wuhyira wo ho so ma Yehowa na wobɔ asu a, Yehowa bɛyɛ w’adamfo. Ɛnyɛ w’awofo anaa obi foforo nti na ɛsɛ sɛ wosom Yehowa. W’abrabɔ kronkron ne wo nyamesom pa kyerɛ sɛ wugye di sɛ woahu nokware no, na wopɛ sɛ wode Onyankopɔn asɛm bɔ wo bra. Woyɛ saa a, ɛrenkyɛ wobɛfata ama asubɔ. w16.03 2:10, 12, 15
Fida, March 31
Ansa na gyidi no reba no, wɔde mmara wɛn yɛn. . . . Ne saa nti Mmara no abɛyɛ yɛn kwankyerɛfo a ɛkyerɛ kwan kɔ Kristo so.
Ná ɔbrasɛe ne atoro som ahyɛ aman a atwa Israelfo ho ahyia no ma, nanso Mose Mmara no bɔɔ Israelfo ho ban fii saa nneyɛe no ho. Bere biara a Israelfo tiee Onyankopɔn asɛm no, ohyiraa wɔn. Nanso sɛ wɔantie no a, na wotwa so aba yayaayaw. (Deut. 28:1, 2, 15) Biribi foforo nti, na Israelfo no hia akwankyerɛ foforo. Mose Mmara no siesiee Israelfo no maa biribi titiriw a ɛfa Yehowa atirimpɔw ho. Ɛno ne Mesia, Yesu Kristo a na ɔreba no. Mmara no maa Israelfo no hui sɛ wɔtɔ sin. Ɛboaa wɔn ma wohui nso sɛ wohia agyede, kyerɛ sɛ, afɔre a edi mũ a ebeyi wɔn bɔne afi hɔ korakora. (Gal. 3:19; Heb. 10:1-10) Afei nso, Mmara no bɔɔ abusua a na Mesia no befi mu aba no ho ban, na ɛsan boaa Israelfo no na sɛ Mesia no ba a wɔahu no. Nokwasɛm ne sɛ, na Mmara no te sɛ akwankyerɛ a wɔde di dwuma bere tiaa mu, anaa “kwankyerɛfo” a ɛkyerɛ kwan kɔ Kristo so. w16.03 4:6, 7
twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn